Source: https://www.vero.fi/syventavat-vero-ohjeet/ohje-hakusivu/48951/osingo/
Timestamp: 2019-03-23 01:02:21+00:00

Document:
Vuodesta 2013 alkaen
Osinkojen verotus muuttui vuonna 2005
Verohallinto on antanut osinkojen verotuksesta myös ohjeen Osinkotulojen verotus (Dnro 843/345/2011)
Vuodesta 2005 alkaen yhtiöveron hyvitysjärjestelmästä on luovuttu. Laki yhtiöveron hyvityksestä on kumottu 1.1.2005 lailla 725/2004. Jos osinko on ollut nostettavissa 1.1.2005 tai sen jälkeen, siihen sovelletaan uusia osinkoverotussäännöksiä.
Verovuosina 2005–2011 sovelletussa osinkoverotusjärjestelmässä osinkoa jakava yhteisö maksoi 26 % yhteisöverokannan mukaisen veron voitostaan, ja osingonsaaja maksoi 28 %:n pääomatuloverokannan mukaisen veron saamastaan osingosta. Näin syntyvää jaetun voiton kaksinkertaista verotusta lievennettiin osinkojen osittaisella verovapaudella.
Vuoden 2012 alusta alkaen osinkoa jakava yhtiö on maksanut voitoistaan 24,5 % yhteisöverokannan mukaisen veron. Osingonsaaja taas maksaa osingoista 30 %:n (50 000 euroa ylittävältä osalta kuitenkin 32 %:n) pääomatuloverokannan mukaisen veron. Jaettua voittoa verotetaan siis kahteen kertaan, mutta tätä kaksinkertaista verotusta poistetaan osinkojen osittaisella verovapaudella.
Uudessa järjestelmässä ei lasketa tuloveron vähimmäismäärää. Osinkoa jakavalla yhteisöllä ei ole täydennysverovelvollisuutta, vaikka yhteisö jakaisikin osinkoina enemmän kuin verotetun voiton määrän. Samalla vertailuvero ja veroylijäämät menettävät merkityksensä.
Luonnollisen henkilön ja kuolinpesän saaman osinkotulon veronalaisuus ja tulolaji riippuu siitä, onko osinko saatu listatusta (= julkisesti noteeratusta) vai listaamattomasta (= muusta kuin julkisesti noteeratusta) yhtiöstä. Osingon verotukseen vaikuttaa myös se, missä valtiossa osinkoa jakavan yhtiön kotipaikka on. Toisesta EU-valtiosta tai verosopimusvaltiosta saatuun osinkoon sovelletaan samoja säännöksiä kuin suomalaisesta yhtiöstä saatuun osinkoon. Muista kuin EU- tai verosopimusvaltioista saadut osingot on säädetty kokonaan veronalaiseksi ansiotuloksi. Verosopimusvaltiolla tarkoitetaan tässä yhteydessä sellaista valtiota, jonka kanssa Suomella on osinkotuloon sovellettava kaksinkertaisen verotuksen välttämistä koskeva sopimus.
Osinkoverouudistuksen vuoksi tuloverolakiin ja varallisuusverolakiin on tehty eräitä muutoksia. Muutokset koskevat osinkotuloon kohdistuvien tulonhankkimismenojen ja korkojen vähentämistä, kunnallisverotuksen ansiotulovähennystä, takaisinmaksetun osakaslainan vähentämistä, yrittäjäosakkaan osakkeiden hankintaan kohdistuvan velan ja sen korkojen vähentämistä ja verotuksen kattosääntöä.
Pääomatulo-osingolla tarkoitetaan listatun yhtiön jakamaa osinkoa ja sitä osaa listaamattoman yhtiön jakamasta osingosta, joka ei ylitä osingonsaajan omistamien osakkeiden matemaattiselle arvolle laskettua 9 %:n vuotuista tuottoa. Osa pääomatulo-osingosta on veronalaista ja osa verovapaata.
Ansiotulo-osingolla tarkoitetaan sitä osaa listaamattoman yhtiön jakamasta osingosta, joka ylittää osingonsaajan omistamien osakkeiden matemaattiselle arvolle lasketun 9 %:n vuotuisen tuoton. Osa ansiotulo-osingosta on veronalaista ja osa verovapaata. Lisäksi ansiotulo-osingolla tarkoitetaan kokonaan veronalaiseksi ansiotuloksi säädettyä muusta kuin EU- tai verosopimusvaltiosta saatua osinkoa.
Lisätietoja on ohjeessa Osinkotulojen verotus (Dnro 843/345/2011).
Listatun yhtiön maksama osinko on luonnolliselle henkilölle ja kuolinpesälle kokonaan pääomatulo-osinkoa. 70 % osingosta on veronalaista pääomatuloa ja 30 % verovapaata tuloa (TVL 33 a § 1 mom).
Julkisesti noteeratusta yhtiöstä saadusta osingosta toimitetaan vuodesta 2012 alkaen 21 %:n ennakonpidätys. Vuoden 2011 loppuun asti ennakonpidätys oli 19 %.
2) muu säännelty ja viranomaisen valvonnassa oleva markkina Euroopan talousalueen ulkopuolella
Säännellyllä markkinalla tarkoitetaan lain mukaan monenkeskistä kaupankäyntimenettelyä, jota ylläpitää pörssi tai sitä muussa ETA-valtiossa vastaava markkinoiden ylläpitäjä ja jossa ylläpitäjän laatimien sääntöjen mukaisesti saatetaan yhteen rahoitusvälineitä koskevia osto- ja myyntitarjouksia tai tarjouskehotuksia niin, että tuloksena on rahoitusvälinettä koskeva sitova kauppa. Tällainen säännelty markkina on Helsingin Pörssin (NASDAQ OMX Helsinki) Pohjoismainen lista, Pre-lista tai ML-markkina tai vastaava säännelty ja viranomaisen valvonnassa oleva markkina Suomessa tai ulkomailla.
Monenkeskisellä kaupankäyntijärjestelmällä tarkoitetaan markkinaa, joka ei ole säänneltyä mutta jota ylläpitää monenkeskisen kaupankäynnin järjestäjä tai sitä muussa ETA-valtiossa vastaava kaupankäynnin järjestäjä. Monenkeskisessä kaupankäyntijärjestelmässä saatetaan kaupankäynnin järjestäjän laatimien sääntöjen mukaisesti yhteen rahoitusvälineitä koskevia osto- ja myyntitarjouksia tai tarjouskehotuksia niin, että tuloksena on rahoitusvälinettä koskeva sitova kauppa. Listattuja yhtiöitä ovat 9.11.2007 lukien lisäksi ne yhtiöt, joiden osakkeet on yhtiön hakemuksesta tai yhtiön suostumuksella otettu monenkeskisen kaupankäynnin kohteeksi Euroopan talousalueella. First North Finland -lista kuuluu tähän ryhmään.
Jos yhtiö ei ole suomalainen tai verosopimusvaltiosta tai EU-alueelta, osinko on kuitenkin kokonaan veronalaista ansiotuloa riippumatta yhtiön osakkeen julkisesta noteerauksesta.
Luonnollisen henkilön ja kuolinpesän listaamattomasta yhtiöstä saama osinko jaetaan pääomatulo-osinkoon ja ansiotulo-osinkoon. Pääomatulo-osinkoa on 9 %:n vuotuinen tuotto osingonsaajan omistamien osakkeiden matemaattiselle arvolle (TVL 33 b § 1 mom).
Vuodesta 2012 lähtien osingonsaajan verovuonna listaamattomista yhtiöistä saamien pääomatulo-osinkojen yhteismäärästä on verovapaata tuloa 60 000 euroa. Verovuonna 2011 raja oli 90 000 euroa.
60 000 euron raja on verovelvolliskohtainen, ei yhtiökohtainen. Ylimenevästä osasta 70 % on veronalaista pääomatuloa ja 30 % verovapaata tuloa (TVL 33, b § 1 mom). 9 %:n vuotuisen tuoton ylittävä osa osingosta on ansiotulo-osinkoa. Ansiotulo-osingosta 70 % on veronalaista ansiotuloa ja 30 % verovapaata tuloa (TVL 33 b § 2 mom). Verovuoden 2005 tasohuojennusta sovelletaan myös listaamattomasta yhtiöstä saatuun osinkoon. Verovuonna 2005 verovapaan rajan (90 000 euroa) ylimenevästä osasta 57 % oli veronalaista pääomatuloa ja 43 % verovapaata tuloa. Ansiotulo-osingosta veronalaista oli vastaavasti 57 % ja verovapaata 43 %.
Esimerkki: Verovuosi 2012. A omistaa X Oy:n 100 osakkeesta 50 osaketta ja saa X Oy:ltä osinkoa 60 000 euroa. X Oy:n osakkeen matemaattinen arvo on 20 000 euroa/osake. Lisäksi A omistaa Y Oy:n 200 osakkeesta 40 osaketta ja saa Y Oy:ltä osinkoa 10 000 euroa. Y Oy:n osakkeen matemaattinen arvo on 2 500 euroa/osake. Kummankaan yhtiön osakkeet eivät ole julkisesti noteerattuja.
Osakkeiden matemaattinen arvo yht. 1 000 000 100 000
A:n pääomatulo-osinko 60 000 9 000
A:n ansiotulo-osinko 0 1 000
A:n pääomatulona verotettava osinko 6 300
A:n ansiotulona verotettava osinko 0 700
A saa pääomatulo-osinkoa yhteensä 69 000 euroa. Tästä 60 000 on verovapaata tuloa. Ylimenevästä 9 000 eurosta pääomatuloa on 70 % eli 6 300 euroa. A:n Y Oy:ltä saama osinko jakaantuu pääomatulo- ja ansiotulo-osinkoon, koska osinko on suurempi kuin A:n omistamien osakkeiden matemaattiselle arvolle laskettu 9 %:n vuotuinen tuotto. Ansiotulo-osingon määrä on 1 000 euroa. Siitä 70 % on veronalaista ansiotuloa ja 30 % verovapaata tuloa.
Esimerkki: Yhtiön tilikausi on päättynyt 31.12.2011. Osingonjakopäätös on tehty yhtiökokouksessa 30.3.2012. Osinko on ollut heti nostettavissa.
Osingonsaajien vuoden 2012 tuloverotuksessa osingon pääomatulo-osuus määräytyy vuoden 2011 taseen perusteella vuodelle 2012 lasketusta osakkeen matemaattisesta arvosta.
Esimerkki: Yhtiön tilikausi on päättynyt 30.6.2010. Osingonjakopäätöksen mukaan osinko maksetaan vasta vuoden 2011 aikana. Osinko on osakkaan vuoden 2011 tuloa. Sen pääomatulo-osuus määräytyy vuodelle 2011 lasketun osakkeen matemaattisen arvon mukaan. Tämä arvo lasketaan 30.6.2010 päättyneen tilikauden taseen perusteella.
Yhtiön tilikausi voi olla myös muu kuin kalenterivuosi, mutta se ei vaikuta pääomatulo-osuuden määräytymisperusteeseen. Jos yhtiön tilikausi on päättynyt esimerkiksi 31.1.2010, määräytyy osingonsaajien vuoden 2010 tuloverotuksessa osingon pääomatulo-osuus vuodelle 2010 lasketun osakkeen matemaattisen arvon perusteella. Tämän arvon pohjana on vuoden 2009 tase eli 31.1.2009 päättyneen tilikauden tase.
Jos yhtiöllä ei ole päättynyt tilikautta vuoden 2009 aikana, vuonna 2010 jaettavan osingon pääomatulo-osuuden perusteena oleva matemaattinen arvo lasketaan vuonna 2008 päättyneen tilikauden taseen perusteella (KVL 1993/309).
Esimerkki: Yhtiön tilikausi on päättynyt 31.12.2011. Vuoden 2012 tilikausi on lyhennetty 6 kuukaudeksi. Kummaltakin tilikaudelta jaetaan osinkoa niin, että osingot ovat nostettavissa kalenterivuoden 2012 aikana. Osakas A:n saama osinko on yhteensä 3 000 euroa vuodelta 2011 ja 1 500 euroa vuodelta 2012. A:n omistamien osakkeiden yhteenlaskettu matemaattinen arvo vuonna 2012 on 15 000 euroa. Osakkeen matemaattinen arvo, jota käytetään osakkaan vuoden 2012 tuloverotuksessa, lasketaan yhtiön vuonna 2011 päättyneen tilikauden taseen perusteella.
Pääomatuloksi katsotaan määrä, joka vastaa 9 %:n tuottoa osakkaan omistamien osakkeiden yhteenlasketulle matemaattiselle arvolle. Pääomatuloa on 9 % x 15 000 euroa = 1 350 euroa ja ansiotuloa 4 500 euroa - 1 350 euroa = 3 150 euroa.
Esimerkki: Yhtiön tilikausi on päättynyt 30.6.2011. Yhtiö jakaa osinkoa tältä tilikaudelta niin, että puolet osingosta on nostettavissa joulukuussa 2011 ja puolet maaliskuussa 2012.
Vuonna 2011 nostettavissa olevan osingon pääomatulo-osuus määräytyy vuodelle 2011 lasketun matemaattisen arvon perusteella. Sen pohjana on 30.6.2010 päättyneen tilikauden tase. Vuonna 2012 nostettavissa olevan osingon pääomatulo-osuus määräytyy vuodelle 2012 lasketun matemaattisen arvon perusteella. Tämän pohjana on 30.6.2011 päättyneen tilikauden tase.
Sanamuodon mukaan 9 %:n suuruinen pääoman tuotto lasketaan vuotuisena tuottona (TVL 33 b §). Koska osinkoa saavan luonnollisen henkilön verovuosi on kalenterivuosi, lasketaan tuotto vuotuisperusteisesti 12 kuukauden pituiselle jaksolle. Osakeyhtiön tilikauden pituus ei vaikuta pääomatuloksi katsottavaan määrään (KVL 1993/142 ja KHO 2002:1).
Esimerkki: Yhtiön tilikautena on ollut kalenterivuosi. Vuonna 2011 tilikautta on muutettu niin, että se on kestänyt 1.1.–30.6.2011. Osinkoa ei ole jaettu 31.12.2010 päättyneeltä tilikaudelta. Vuonna 2011 päättyneeltä tilikaudelta jaettava osinko on ollut nostettavissa kalenterivuonna 2011.
Osingosta on pääomatuloa 9 % osakkeiden yhteenlasketusta vuodelle 2011 lasketusta matemaattisesta arvosta. (Matemaattinen arvo on laskettu 31.12.2010 päättyneen tilikauden taseen perusteella.)
Esimerkki: Osakas K on 10 000 euroa velkaa O Oy:lle yhtiön tilikauden päättyessä 31.12.2009.
Kun K:n O Oy:ltä vuonna 2013 saaman osingon pääomatulo-osuutta lasketaan, K:n osakkeiden yhteisestä matemaattisesta arvosta vähennetään 10 000 euroa.
Esimerkki: Perheen isä on saanut yhtiöstä vuonna 2011 lainaa 50 000 euroa. Perheyhtiön osakeomistus jakautuu seuraavasti:
Isä omistaa 10 % osakkeista ja hänen osakkeidensa matemaattinen arvo 10 000 euroa. Äiti omistaa 40 %, ja hänen osakkeidensa matemaattinen arvo 40 000 euroa. Poika (14 v.) omistaa 25 % ja tytär (16 v.) samoin 25 %. Sekä pojan että tyttären osakkeiden matemaattinen arvo 25 000 euroa.
Isän omistamien osakkeiden arvosta vähennetään 10 000 euroa, joten isän vuonna 2012 saama osinko on kokonaan ansiotuloa. Loppuosa osakaslainasta (40 000 €) vähennetään muiden perheenjäsenten osakkeiden arvosta osakeomistusten mukaisessa suhteessa seuraavasti:
Äidin, pojan ja tyttären saamista osingoista on pääomatuloa määrä, joka saadaan laskemalla kunkin osuudelle 9 %:n tuotto. Esimerkiksi äidin saamasta osingosta on pääomatuloa 9 % x (40 000 e - 17 778 e) = 2 000 euroa.
Esimerkki osakasvähennyksistä: X Oy:n osakekanta on 100 osaketta. A omistaa niistä 80 ja saa X Oy:ltä vuonna 2012 osinkoa 80 000 euroa. X Oy:n osakkeen matemaattinen arvo on 10 000 euroa/osake. Lisäksi A omistaa 40 osaketta Y Oy:n 200 osakkeesta ja saa Y Oy:ltä osinkoa 10 000 euroa. Y Oy:n osakkeen matemaattinen arvo on 2 500 euroa/osake. Kummankaan yhtiön osakkeet eivät ole julkisesti noteerattuja. A:lla on verovuonna ollut käytössä X Oy:n varallisuuteen kuulunut asunto, joka on luettu yhtiön edellisen vuoden nettovarallisuuteen ja katsottu 300 000 euron arvoiseksi. A on ottanut aikaisemmin Y Oy:ltä 200 000 euron rahalainan, joka on mukana yhtiön edellisen vuoden nettovarallisuudessa.
A:n pääomatulo-osinko 45 000
A:n ansiotulo-osinko 35 000 10 000
A:n pääomatulona verotettava osinko 0 0
A:n ansiotulona verotettava osinko 24 500 7 000
A:n X Oy:ltä saamasta osingosta on pääomatulo-osinkoa 9 %:n tuotto osakkeiden yhteenlasketulle matemaattiselle arvolle, josta on vähennetty asunnon arvo: 9 % x (80 kpl x 10 000 euroa/kpl - 300 000 euroa) = 45 000 euroa. Y Oy:ltä saatu osinko on kokonaisuudessaan ansiotulo-osinkoa, koska A:n osakkeiden oikaistu matemaattinen arvo on nolla (40 kpl x 2 500 euroa/kpl - rahalaina 200 000 euroa = -100 000 euroa).
Koska A:n X Oy:ltä saama pääomatulo-osinko ei ylitä 60 000 euron verovapausrajaa, ei A:lle synny osingosta verotettavaa pääomatuloa. Pääomatulo-osingon ylittävältä osalta A:n saama osinko on ansiotuloa (ks. taulukko). Ansiotulo-osingosta 70 % on veronalaista ansiotuloa ja 30 % verovapaata tuloa.
Ulkomaisesta yhtiöstä saadun osingon veronalaisuus määräytyy samalla tavalla kuin suomalaisesta yhtiöstä saadun osingon veronalaisuus, jos ulkomaisen yhtiön kotipaikka verotuksen kannalta on toisessa EU-valtiossa tai sellaisessa valtiossa, jonka kanssa Suomella on osinkoihin sovellettava verosopimus (TVL 33 c § 1 mom).
EU- tai verosopimusvaltiosta saatu listatun yhtiön osinko on pääomatulo-osinkoa, josta 70 % on veronalaista pääomatuloa ja 30 % on verovapaata tuloa. EU- tai verosopimusmaasta kotoisin olevasta listaamattomasta yhtiöstä saatu osinko jaetaan pääomatulo- ja ansiotulo-osinkoon, mutta pääomatulo-osuus lasketaan osakkeiden matemaattisen arvon sijaan osakkeiden käyvän arvon perusteella. Käypä arvo määräytyy osingon jakovuotta edeltäneen verovuoden päättymishetken mukaan (TVL 33 c § 3 mom). Verovuodella tarkoitetaan osingonsaajan verovuotta. Vuonna 2013 saadun osingon pääomatulo-osuus määräytyy siis sillä perusteella, mikä oli osakkeen käypä arvo 31.12.2012. Jos osakkeen arvosta ei ole muuta selvitystä, osakkeen arvoksi voidaan katsoa sen hankintahinta ja uuden ulkomaisen yhtiön osakkeen arvoksi sen nimellisarvo.
Esimerkki: A saa verovuonna 2013 EU-maasta kotoisin olevasta listaamattomasta yhtiöstä osinkoa 100 000 euroa. Osakkeiden käypä arvo 31.12.2012 on 600 000 euroa. A ei ole verovuonna saanut osinkoja muista listaamattomista yhtiöistä.
A:n pääomatulo-osinko 54 000
A:n ansiotulo-osinko 46 000
Pääomatulona verotettava osinkotulo 0
Ansiotulona verotettava osinkotulo 32 200
A:n pääomatulo-osinkoa on 9 %:n tuotto osakkeiden käyvälle arvolle (600 000 x 9 % = 54 000). Pääomatulo-osinko on kokonaan verovapaata tuloa, koska se ei ylitä 60 000 euron verovapausrajaa (A:lla ei ole muita osinkoja listaamattomista yhtiöistä). Ansiotulo-osinkoa on jäljelle jäänyt osa osingosta 100 000 - 54 000 = 46 000 euroa. Ansiotulo-osingosta veronalaista ansiotuloa on 32 200 euroa (70 % x 46 000 e) ja verovapaata tuloa 13 800 euroa (30 % x 46 000 e).
Muusta kuin EU-valtiosta tai verosopimusvaltiosta kotoisin olevasta yhtiöstä saatu osinko on kokonaan veronalaista ansiotuloa riippumatta yhtiön osakkeiden matemaattisesta tai käyvästä arvosta (TVL 33 c § 2 mom).
REIT-yhtiön jakama osinko on listatulta yhtiöltä saatuna kokonaan veronalaista pääomatuloa. Listaamattomasta REIT-yhtiöstä saatu osinko jaetaan pääomatulo-osinkoon ja ansiotulo-osinkoon osakkeen matemaattisen arvon perusteella. Tällaisesta yhtiöstä saatu osinko (sekä ansiotuloksi että pääomatuloksi luettu) on kuitenkin kokonaan veronalaista eikä sitä koske myöskään 90 000 euron verovapausraja (60 000 1.1.2012 lukien).
Luonnollisen henkilön ja kuolinpesän saamasta peitellystä osingosta 70 prosenttia on veronalaista ansiotuloa ja 30 prosenttia verovapaata tuloa yhtiötyypistä (listattu/listaamaton) ja yhteisön asuinvaltiosta riippumatta. Peitelty osinko ei ole miltään osin pääomatuloa (TVL 33 d § 1 mom).

References: § 1
 § 1
 § 1
 § 2
 § 1
 § 3
 § 2
 § 1